משנה שבת טז ניקוד
כָּל כִּתְבֵי הַקֹּדֶשׁ מַצִּילִין אוֹתָן מִפְּנֵי הַדְּלֵקָה, 
בֵּין שֶׁקּוֹרִין בָּהֶן, וּבֵין שֶׁאֵין קוֹרִין בָּהֶן. 
וְאַף עַל פִּי שֶׁכְּתוּבִים בְּכָל לָשׁוֹן, טְעוּנִים גְּנִיזָה. 
וּמִפְּנֵי מָה אֵין קוֹרִין בָּהֶן? 
מִפְּנֵי בִּטּוּל בֵּית הַמִּדְרָשׁ. 
מַצִּילִין תִּיק הַסֵּפֶר עִם הַסֵּפֶר, 
וְתִיק הַתְּפִלִּין עִם הַתְּפִלִּין, 
וְאַף עַל פִּי שֶׁיֵּשׁ בְּתוֹכָן מָעוֹת. 
וּלְהֵיכָן מַצִּילִין אוֹתָן? 
לְמָבוֹי שֶׁאֵינוֹ מְפֻלָּשׁ. 
בֶּן בְּתֵירָא אוֹמֵר, אַף לַמְּפֻלָּשׁ:

 מַצִּילִין מְזוֹן שָׁלשׁ סְעֻדּוֹת, 
הָרָאוּי לָאָדָם לָאָדָם, 
הָרָאוּי לַבְּהֵמָה לַבְּהֵמָה. 
כֵּיצַד? 
נָפְלָה דְּלֵקָה בְּלֵילֵי שַׁבָּת, 
מַצִּילִין מְזוֹן שָׁלשׁ סְעֻדּוֹת. 
בְּשַׁחֲרִית, מַצִּילִין מְזוֹן שְׁתֵּי סְעֻדּוֹת. 
בְּמִנְחָה, מְזוֹן סְעֻדָּה אַחַת. 
רַבִּי יוֹסֵי אוֹמֵר: 
לְעוֹלָם מַצִּילִין מְזוֹן שָׁלשׁ סְעֻדּוֹת:

 מַצִּילִין סַל מָלֵא כִּכָּרוֹת, וְאַף עַל פִּי שֶׁיֶּשׁ בּוֹ מֵאָה סְעֻדּוֹת; 
וְעִגּוּל שֶׁל דְּבֵלָה, 
וְחָבִית שֶׁל יַיִן. 
וְאוֹמֵר לַאֲחֵרִים: בּוֹאוּ וְהַצִּילוּ לָכֶם; 
וְאִם הָיוּ פִּקְחִין, עוֹשִׂין עִמּוֹ חֶשְׁבּוֹן אַחַר הַשַּׁבָּת. 
לְהֵיכָן מַצִּילִין אוֹתָן? לֶחָצֵר הַמְּעֹרֶבֶת. 
בֶּן בְּתֵירָא אוֹמֵר, אַף לְשֶׁאֵינָהּ מְעֹרֶבֶת:

 וּלְשָׁם מוֹצִיא כָּל כְּלֵי תַּשְׁמִישׁוֹ. 
וְלוֹבֵשׁ כָּל מַה שֶּׁיָּכוֹל לִלְבּשׁ, 
וְעוֹטֵף כָּל מַה שֶּׁיָּכוֹל לַעֲטֹף. 
רַבִּי יוֹסֵי אוֹמֵר: 
שְׁמוֹנָה עָשָׂר כֵּלִים. 
וְחוֹזֵר וְלוֹבֵשׁ וּמוֹצִיא; 
וְאוֹמֵר לַאֲחֵרִים, בּוֹאוּ וְהַצִּילוּ עִמִּי:

 רַבִּי שִׁמְעוֹן בֶּן נַנָּס אוֹמֵר: 
פּוֹרְסִין עוֹר שֶׁל גְּדִי עַל גַּבֵּי שִׁדָּה תֵּבָה וּמִגְדָּל שֶׁאָחַז בָּהֶן אֶת הָאוּר, 
מִפְּנֵי שֶׁהוּא מְחָרֵךְ. 
וְעוֹשִׂין מְחִצָּה בְּכָל הַכֵּלִים, 
בֵּין מְלֵאִים בֵּין רֵיקָנִים, 
בִּשְׁבִיל שֶׁלֹּא תַּעֲבֹר הַדְּלֵקָה. 
רַבִּי יוֹסֵי אוֹסֵר בִּכְלֵי חֶרֶשׂ חֲדָשִׁים מְלֵאִין מַיִם, 
לְפִי שֶׁאֵין יְכוֹלִין לְקַבֵּל אֶת הָאוּר, 
וְהֵן מִתְבַּקְּעִין וּמְכַבִּין אֶת הַדְּלֵקָה:

 נָכְרִי שֶׁבָּא לְכַבּוֹת, 
אֵין אוֹמְרִים לוֹ כַּבֵּה וְאַל תְּכַבֶּה, 
מִפְּנֵי שֶׁאֵין שְׁבִיתָתוֹ עֲלֵיהֶן. 
אֲבָל קָטָן שֶׁבָּא לְכַבּוֹת, אֵין שׁוֹמְעִין לוֹ, 
מִפְּנֵי שֶׁשְּׁבִיתָתוֹ עֲלֵיהֶן:

 כּוֹפִין קְעָרָה עַל גַּבֵּי הַנֵּר, 
בִּשְׁבִיל שֶׁלֹּא תֶּאֱחֹז בַּקּוֹרָה, 
וְעַל צוֹאָה שֶׁל קָטָן, 
וְעַל עַקְרָב שֶׁלֹּא תִּשָּׁךְ. 
אָמַר רַבִּי יְהוּדָה: 
מַעֲשֶׂה בָּא לִפְנֵי רַבָּן יוֹחָנָן בֶּן זַכַּאי בַּעֲרָב, 
וְאָמַר: חוֹשְׁשַׁנִי לוֹ מֵחַטָּאת:

 נָכְרִי שֶׁהִדְלִיק אֶת הַנֵּר, מִשְׁתַּמֵּשׁ לְאוֹרוֹ יִשְׂרָאֵל; 
וְאִם בִּשְׁבִיל יִשְׂרָאֵל, אָסוּר. 
מִלֵּא מַיִם לְהַשְׁקוֹת בְּהֶמְתּוֹ, מַשְׁקֶה אַחֲרָיו יִשְׂרָאֵל; 
וְאִם בִּשְׁבִיל יִשְׂרָאֵל, אָסוּר. 
עָשָׂה גּוֹי כֶּבֶשׁ לֵירֵד בּוֹ, יוֹרֵד אַחֲרָיו יִשְׂרָאֵל; 
וְאִם בִּשְׁבִיל יִשְׂרָאֵל, אָסוּר. 
מַעֲשֶׂה בְּרַבָּן גַּמְלִיאֵל וּזְקֵנִים, 
שֶׁהָיוּ בָּאִין בִּסְפִינָה, 
וְעָשָׂה גּוֹי כֶּבֶשׁ לֵירֵד בּוֹ, 
וְיָרְדוּ בּוֹ רַבָּן גַּמְלִיאֵל וּזְקֵנִים:

שבת טז
טז